J. Čech, poslanec: (2008-03-26):
Súčasná právna úprava tohto zákona upravuje užívanie pozemkov už v zriadených záhradkových osadách na základe nájomného vzťahu zriadeného týmto zákonom, postup pozemkových úradov, vlastníkov pozemkov v zriadených záhradkových osadách nájomcov a užívateľov pozemkov v zriadených záhradkových osadách a Slovenského pozemkového fondu v konaní o pozemkových úpravách na účely vysporiadania vlastníctva k týmto pozemkom. Ak dovolíte, chcel by som zdôrazniť, že uplynulo už šestnásť rokov od účinnosti zákona Federálneho zhromaždenia č. 229/1991 Z. z. o úprave vlastníckych vzťahov k pôde a inému poľnohospodárskemu majetku, ako aj desať rokov od účinnosti zákona Národnej rady Slovenskej republiky č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim. Tieto dva právne predpisy znamenali po roku 1989 pre záhradkárov a záhradkové osady, ktoré boli zriadené legálne, podotýkam legálne na Slovensku zásadnú zmenu. Pri tomto legislatívnom procese sa však, žiaľbohu, zabudlo na záhradkové osady zriadené Slovenským zväzom drobnochovateľov, neskôr premenovaného na Slovenský zväz chovateľov, ktoré sa riadili a doteraz riadia štatútom Slovenského zväzu záhradkárov a ktoré splnili všetky podmienky, pokiaľ ide o zmluvu i termín uzavretia zmluvy pred rokom 1991. Na základe týchto poznatkov majú drobnochovatelia, respektíve dnes už chovatelia taktiež legálne zriadené záhradkové osady na menej bonitných pozemkoch, ktoré v rámci ich užívania dlhé roky obhospodarujú, skultúrňujú, tým zhodnocujú. No, žiaľ, dodnes majú problém nadobudnúť ich vlastníctvo za primeranú, tzv. regulovanú cenu, zohľadňujúcu ich tvrdú a poctivú prácu, ktorou dlhé roky bezplatne zúrodňovali danú lokalitu. Preto vo viacerých listoch a osobných intervenciách záhradkárov a vlastníkov, ale aj po konzultáciách s pracovníkmi pozemkových úradov bola predložená poslanecká novela za účelom odstránenia diskriminačného charakteru tejto skupiny obyvateľov, ktorí dodnes nemajú právnu istotu, akým spôsobom sa bude uberať majetkovoprávne k takýmto typom osád. Zároveň sa vzhľadom na vysporiadanie vzťahov a vlastníctva k týmto typom pozemkov navrhuje ukončiť daný proces do konca roku 2008. V marci roku 1997 nadobudol účinnosť zákon Národnej rady Slovenskej republiky č. 64 Z. z. o užívaní pozemkov v zriadených záhradkových osadách a vyporiadaní vlastníctva k nim v znení neskorších predpisov. Filozofiou pôvodného zákona bolo aj naďalej je, že zakotvuje vznik priameho nájomného vzťahu medzi vlastníkom a záhradkárom, určuje výšku nájomného a ustanovuje podmienky zániku tohto nájomného vzťahu. Zákon zároveň vytvára procesný rámec na vysporiadaní vlastníctva k pozemkom formou pozemkových úprav, a to pre prípad, že vlastník a záhradkár sa nedohodnú na vysporiadaní formou kúpnej zmluvy. Prijatím tohto zákona sa však ustanovili iba pravidlá na riešenie problematiky vysporiadania vlastníctva pozemkov v zriadených záhradkových osadách, ktoré boli zriadené Slovenským zväzom záhradkárov, podotýkam len Slovenským zväzom záhradkárov v nadväznosti na predtým prijatý zákon Federálneho zhromaždenia č. 229/1991. Vážené kolegyne, kolegovia, chcem podotknúť, že v Slovenskej republike je zhruba 100-tisíc záhradkárov, ktorých záhradkové osady vznikali nielen ako záhradkové osady zriadené Slovenským zväzom záhradkárov, ale aj ako záhradkové osady zriadené Slovenským zväzom chovateľov. Do roku 2007 z celkového počtu 987 záhradkových osád v rámci Slovenskej republiky má Slovenský zväz záhradkárov hlásenia z 511 osád, pričom z nich bolo ku dnešnému dňu vysporiadaných len 188 osád, čo predstavuje zhruba 36,8 %. To jasne poukazuje na fakt, že v minulosti prijaté právne úpravy je potrebné ešte doladiť, aby boli účinnejšie a zároveň treba ustanoviť konečný dátum na vysporiadanie právnych a vlastníckych vzťahov v záhradkových osadách na Slovensku podľa týchto právnych predpisov, aby tento proces netrval večnosť, nezaťažoval a nepredražoval štátnu správu. Na tomto mieste je potrebné zdôrazniť skutočnosť, že takmer všetky záhradkové osady vznikali na devastovaných, málo bonitných a neúrodných a hlavne extrémne svahovitých plochách podľa zákona č. 123/1975 Zb. o užívaní pôdy a iného poľnohospodárskeho majetku na zabezpečenie výroby a že vysporiadané záhradkové osady sú k dnešnému dňu predovšetkým tie, ktoré boli na plochách urbariátov Slovenského pozemkového fondu, pasienkových spoločenstiev, cirkevných plochách a podobne. Tie, ktoré sú na plochách, kde je rozdrobená vlastnícka držba, tam sa vysporiadanie nedarí vinou rôznych obštrukcií vlastníkov, respektíve ich nevôle sa dohodnúť, k čomu často doteraz prispievali aj úmyselné administratívne prieťahy a obštrukcie a často i zavádzanie záhradkárov zo strany úradníkov pozemkových úradov a predovšetkým to, že zákon nejasne definuje niektoré ustanovenia, ktoré táto novela odstraňuje. Bolo by veľmi dobré, že už základný zákon o pôde a reštitúciách pôdy č. 229/1991 Zb. ustanovil, že pôda v záhradkových osadách sa pôvodným vlastníkom nevydáva a nevracia, ale záhradkár je povinný pôvodnému vlastníkovi prostredníctvom štátu dať náhradnú finančnú alebo náhradnú pôdu, pretože záhradkár sa stal užívateľom pôdy legálne, záhradkár do pôdy investoval rodinné financie a v neposlednom rade si vytvoril k záhradke spolu s rodinnými príslušníkmi možno aj citový vzťah, takže alternatíva jednu krivdu vystriedať druhou krivdou by bola zažehnaná. No i napriek tomu mnohí vlastníci naďalej nechcú skultúrnenej pôdy sa vzdať, chcú za záhradkový pozemok neprimerané kúpne ceny i napriek tomu, že ho neskultúrnili a ktorý predtým v mnohých prípadoch nemal pre nich takmer žiadnu hodnotu. Je potrebné poukázať aj na tú skutočnosť, že okrem záhradkárov má aj samospráva veľký úžitok zo záhradkových osád, a to ten, že záhradkári kultivujú okolie miest a obcí, platia poctivo daň z pôdy a daň z rekreačného objektu, ktorá je spravidla päťnásobne vyššia za  štvorcový meter ako daň z rodinného domu. Preto nemôžeme zdôrazňovať len vlastnícke práva vlastníkov, ale je potrebné hovoriť aj o povinnostiach vlastníkov. Republikový výbor Slovenského zväzu záhradkárov pod vedením pána profesora Hričovského jasne deklaroval, že záhradkové osady zriadené Slovenským zväzom chovateľov sú zriadenými osadami v zmysle zákona č. 64/1997 Z. z. o užívaní pozemkov v zriadených záhradkárskych osadách a vyporiadaní vlastníctva k nim v znení neskorších predpisov. Preto nesmieme zabudnúť i na tento typ záhradkových osád a záhradkárov, chovateľov, pretože pokiaľ sa v priebehu vysporiadania zmenia podmienky pri právnom výklade, hoci všetky osady sa riadili a naďalej riadia štatútom Slovenského zväzu záhradkárov a splnili všetky podmienky, pokiaľ ide o zmluvu i termín uzavretia zmluvy pred rokom 1991, je to diskriminujúce a retroaktívne a z toho dôvodu je nutná zmena a doplnenie predmetného zákona. Dovoľujem si preto tvrdiť, že predložený návrh zákona rešpektuje, konkretizuje a lepšie vykonáva doterajšie zákonné ustanovenia, nakoľko pri tomto type záhradkových osád boli doteraz nejasnosti ohľadom ich vysporiadania. Vážený pán predsedajúci, pani poslankyne, páni poslanci, predložil som a dostali ste do lavíc moje tri pozmeňujúce návrhy k tomuto zákonu, a to prvý pozmeňujúci návrh sa týka čl. I v bode 5 mení sa a dopĺňa nasledovne. Paragraf 18 sa dopĺňa odsekom 7, ktorý znie: „Návrhy na začatie konania podľa tohto zákona možno podať do 31. decembra 2008. Na návrhy na začatie konania podané po tejto lehote sa neprihliada.“ Krátke odôvodnenie. V návrhu ods. 7 ide o spoločné ustanovenie, ktoré upravuje postup štátneho orgánu v danom konaní aj v prípade, ak sa návrh na začatie konania, respektíve podanie podá po navrhovanej lehote. Druhý pozmeňujúci návrh. V čl. I sa za bod 5 dopĺňajú body 6 a 7, ktoré znejú: „(6) Slová okresný úrad sa vo všetkých svojich tvaroch v celom texte zákona okrem § 11 ods. 5 písm. c) nahrádzajú slovami obvodný pozemkový úrad v príslušnom tvare.“ V § 13 ods. 4 sa slová „krajskému úradu“ nahrádzajú slovami „krajského pozemkového úradu“. V oboch týchto prípadoch ide o legislatívnotechnickú úpravu, nakoľko uvedené pojmy okresný úrad a krajský úrad sa stali obsolétnymi vzhľadom na zrušenie okresných a krajských úradov, pričom ich kompetencie na tomto úseku prešli na obvodné a krajské pozemkové úrady. Tretí a posledný môj pozmeňujúci návrh je pozmeňujúci návrh, čo sa týka nadobudnutia účinnosti tohto zákona, kde navrhujem, aby zákon nadobudol účinnosť od 1. mája 2008 vzhľadom na to, že teda ide o neskoršie prerokovanie návrhu zákona, ako bolo pôvodne myslené. Ďakujem, pán predsedajúci, skončil som.